**Policy for bruk av postdoktorer**

ved Det matematisk-naturvitenskapelige fakultet, Universitetet i Bergen

**Bakgrunn**

Postdoktorstillinger er en stilling som har til hensikt å kvalifisere kandidaten til vitenskapelige toppstillinger. Denne «Policy for bruk av postdoktorer» skal sikre at stillingene blir brukt i samsvar med denne hensikten.

Det bør settes store krav til gode karriereløp for stillingsgruppen postdoktor slik at disse kan skaffe seg relevant erfaring for å nå opp i konkurransen om vitenskapelige toppstillinger i akademia og andre sektorer der forskingserfaring står sentralt. Universitets og Høyskolerådet har utarbeidet et dokument som omhandler karrierepolitikk for vitenskapelig ansatte i universitets- og høyskolesektoren [(link)](http://www.uhr.no/ressurser/temasider/karrierepolitikk/bedre_karrierepolitikk_for_vitenskapelig_personale_i_uh-sekt). Forskningsrådet har også utarbeidet en policy «Rekruttering til forskning» [(link)](http://www.forskningsradet.no/servlet/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=+attachment%3B+filename%3D%22Policyrekrutteringendeligjuni2016.pdf%22&blobkey=id&blobtable=MungoBlobs&blobwhere=1274508199107&ssbinary=true) som omtaler rekruttering og karriereløp for vitenskapelig ansatte i forskning. Videre er denne policyen for bruk av postdoktorer ved MN, UiB et ledd i å oppfylle kriteriene i EUs Charter and Code [(link)](http://ec.europa.eu/euraxess/index.cfm/rights/europeanCharter).

**Beskrivelse av stillingen postdoktor:**

Postdoktor er en kvalifiseringsstilling til vitenskapelige toppstillinger, der det skal foreligge en karriereplan for hvordan postdoktorperioden skal bidra til at kandidatene kan kvalifisere seg til en vitenskapelig toppstilling. Det er en åremålsstilling, med egne retningslinjer i lov- og avtaleverk.

«Forskrift om ansettelsesvilkår for stillinger som postdoktor, stipendiat, vitenskapelig assistent og spesialistkandidat» [(link)](https://lovdata.no/dokument/SF/forskrift/2006-01-31-102) omhandler stillingen postdoktor i § 1-2. Her står det blant annet:

* For ansettelse som postdoktor kreves det oppnådd doktorgrad
* Postdoktorer skal ansettes på åremål, der perioden skal være fra 2 til 4 år. Ved ansettelse utover 2 år avgjør arbeidsgiver om det skal pålegges pliktarbeid i form av undervisningsarbeid eller tilsvarende
* Hovedmål med stillingen som postdoktor er å kvalifisere for arbeid i vitenskapelige toppstillinger
* Det skal fremlegges et forslag til prosjekt for kvalifiseringsarbeid som inkluderer en fremdriftsplan
* For stillingen skal det utarbeides en plan for gjennomføring av prosjektet som ligger til grunn for ansettelsen. Denne planen skal inneholde blant annet prosjektbeskrivelse og fremdriftsplan samt omfanget av eventuell pliktarbeid
* I planen skal det opplyses om hvem som har plikt til å følge opp den ansatte med faglig rådgivning, samt hvem som har ansvar for faglig rådgivning samt meldeplikt i forhold til manglende gjennomføring

**Fakultetets ansvar:**

MN fakultetet skal ha en bevisst bruk av postdoktorstillinger. Denne bruken skal være i tråd med nasjonale retningslinjer og føringer, og det skal legges opp til og arbeides for at alle tilsettinger som postdoktorer ved MN skal være i tråd med hensikten med stillingen; å kvalifisere for vitenskapelige toppstillinger. Varigheten av postdoktorstillingene må også henge sammen med målsettingen for stillingen og skal normalt lyses ut som fireårige, i tråd med UiBs politikk på området (jfr. «Helhetlig rekrutteringsstrategi» Universitetsstyresak 7, 10.02.1011). Det er viktig at postdoktorer blir inkludert i et større fagfelleskap og ikke bare mot enkeltprofessorer. Dette er et ledd i å skape miljø, robusthet, kapasitet og for å etablere gode faggrupper. MN fakultetet ønsker å bidra til at våre postdoktorer får relevant erfaring i sin stilling ved MN slik at de kan bli konkurransedyktige til vitenskapelige toppstillinger i Norge og utlandet.

Det bør tilstrebes at postdoktorer brukes i undervisningen da undervisningserfaring er et krav for faste vitenskapelige stillinger. For å sikre at postdoktorene kan utføre undervisning ved MN, skal fakultetet arbeide for å tilrettelegge deltagelse på sentrale UiB kurs som gir nødvendig og grunnleggende pedagogisk kompetanse.

**Instituttenes ansvar:**

Instituttene skal sikre og legge til rette for at postdoktor blir brukt som en stilling som har til hensikt å kvalifisere kandidaten til vitenskapelige toppstillinger. Dersom postdoktorene mangler f.eks. undervisnings- og veiledningserfaring, må instituttene sørge for at tilsettingsperioden blir lang nok til at dette kan inkluderes i perioden. Instituttene bør budsjettere med å benytte postdoktorer i undervisningen for sikre dem undervisningserfaring og for å skape robusthet og kontinuitet i undervisningskapasiteten ved enhetene. En stilling i et prosjekt kan bare lyses ut som en postdoktor dersom stillingens innhold er reelt kvalifiserende, dvs. at stillingen innehar en stor grad av selvstendighet.

Instituttene har veiledningsansvaret for sin postdoktorgruppe.

Instituttene bør etablere en egen arena for sin postdoktorgruppe slik at de kan møtes som en gruppe, og hvor de videre har en arena hvor de kan møte instituttledelsen. Intensjonen med dette er at de får en arena der de kan dele erfaringer, samt ta opp sine utfordringer innenfor stillingskategorien samlet sett.

**Policy for bruk av postdoktorstillinger ved MN:**

* Hovedformålet med å ansette en postdoktor skal være å bidra til at vedkommende skal bygge en akademisk karriere, utføre forskning på internasjonalt nivå samt øke robustheten i faggruppene
* Ved tilsetting av postdoktorer ved MN skal kvalifikasjonsprinsippet dvs. at den best kvalifiserte tilsettes, legges til grunn
* For postdoktorene skal det ved oppstart /tiltredelse etableres en karriereplan der faglig utvikling og opplæring blir tydelig adressert. Karriereplanen skal utarbeides i samarbeid mellom postdoktor, veileder og instituttleder
* Når en postdoktor er tilsatt skal vedkommende inkluderes i faggruppen på lik linje med andre vitenskapelig ansatte
* Det må legges til rette for at postdoktorene som skal undervise, skal få mulighet til å ta kurs innenfor universitetspedagogikk
* Instituttene ved MN må dekke finansiering for at eksternfinansierte postdoktorer skal få nødvendig undervisningserfaring og veiledererfaring, som medveileder for master og PhD-studenter dersom dette ikke er tilstrekkelig inkludert i den eksternfinansierte delen
* For å stimulere til internasjonal mobilitet blant postdoktorene skal det normalt legges inn en plan om utenlandsopphold i tilsettingsperioden på til sammen 3 til 6 måneder avhengig av postdoktorperiodens lengde
* Postdoktorene bør få erfaring med søknad om prosjekter og prosjektledelse
* Medarbeidersamtale skal gjennomføres med instituttleder eller den instituttleder delegerer til. Dette skal avklares ved tiltredelse i stillingen
* De overordnede KD finansierte 4-årige postdoktorstillingene skal være strategisk forankret